
„Másképp étkezni” Bécsben – Speciális étrend az osztrák főváros luxuséttermeinek kínálatában

Egy-egy utazás alkalmával az adott desztináció jó helyeinek felfedezése magába foglalja a gasztroturisztikai kínálat fogyasztását is, amelynek során egyre inkább előtérbe kerül a speciális étrendi igények kielégítése is. Az érintett utazók egyik csoportja alapvetően egészségügyi, a másik etikai okokból dönt úgy, hogy bizonyos élelmiszereket, mint például a húst, a tejtermékeket, a glutént vagy a tojást megpróbálja kizárni a táplálkozásából. Az utazás hatványozottan megnehezíti az ételérzékenyek, ételallergiások, vegetáriánusok és vegánok étkezését, mivel rendkívül nehéz a megváltozott környezet vendéglátóipari kínálathoz alkalmazkodni. Egyes turisztikai desztinációk előrébb járnak, mások komoly lemaradásban vannak a speciális étrendre szorulók igényeinek kielégítésében.

Magyarország jó úton halad a „másképp étkezők” számára nyújtott gasztronómiai kínálat kialakításában, amely folyamatban a számos területen mintául szolgáló Ausztria az európai élmezőnyhöz tartozik. Bécs számos felmérésben igazolta, hogy a világ egyik legélhetőbb városa, ahol az akadálymentesítés a mindennapok természetes velejárója. Az osztrák főváros Michelin-csillagos éttermei kiváló lehetőséget kínálnak a speciális étrendű vendégek számára nyújtott szolgáltatások értékelésére.

A TDK-dolgozatom témája a turizmusbiztonság, azon belül az egészségbiztonság. A bécsi Michelin Guide honlapján szereplő éttermek kínálatát vizsgálom a speciális étrendet követők szemszögéből. Elsősorban arra a kérdésre keresem a választ, hogy mit tanulhatnak a felzárkózók a csúcsgasztronómiai élményt nyújtó bécsi éttermektől.

Kvalitatív kutatásom tartalomelemzéssel készül, a vizsgálatba vont éttermek Tripadvisor oldalára felkerült értékeléseit elemzem, a speciális étrendet követők véleményét, annak sajátosságait alapul véve. Az eredményeimet strukturált mélyinterjú készítésével és a budapesti helyzetkép áttekintésével árnyalom. Összességében elmondható, hogy a luxuséttermekben is szükséges a speciális étrendi igényekkel rendelkező vendégek igényeinek kielégítése.

